**VŠEOBECNE ZÁVÄZNÉ NARIADENIE č. 5/2023**

**obce Macov o nakladaní s komunálnymi odpadmi a s drobnými stavebnými odpadmi na území obce**

**I. časť**

**Všeobecné ustanovenia**

**§ 1**

**Predmet, účel a pôsobnosť**

1. Toto všeobecne záväzné nariadenie (ďalej len „VZN“) vymedzuje v zmysle hierarchie odpadového hospodárstva podrobnosti o nakladaní s komunálnymi odpadmi a s drobnými stavebnými odpadmi na území obce s cieľom zabezpečiť ochranu zdravých životných podmienok obyvateľov obce a životného prostredia v obci.
2. Toto VZN bližšie upravuje:
3. nakladanie so zmesovým komunálnym odpadom a drobnými stavebnými odpadmi,
4. spôsob zberu a prepravy komunálnych odpadov,
5. nakladanie s biologicky rozložiteľným komunálnym odpadom,
6. nakladanie s biologicky rozložiteľným kuchynským odpadom a reštauračným odpadom od prevádzkovateľov kuchyne,
7. spôsob a podmienky triedeného zberu komunálnych odpadov, najmä zberu

• elektroodpadov z domácností,

• odpadov z obalov a odpadov z neobalových výrobkov zbieraných spolu s obalmi,

• použitých prenosných batérií a akumulátorov a automobilových batérií a akumulátorov,

• veterinárnych liekov a humánnych liekov nespotrebovaných fyzickými osobami a zdravotníckych pomôcok,

• jedlých olejov a tukov,

• šatstva a textilu,

1. spôsob spätného zberu odpadových pneumatík,
2. spôsob nahlasovania nezákonne umiestneného odpadu,
3. prevádzkovanie zberného dvora.
4. Toto VZN je záväzné pre všetky fyzické osoby, ktoré sa zúčastňujú na nakladaní s komunálnymi odpadmi a drobnými stavebnými odpadmi a pre všetky fyzické osoby – podnikateľov a právnické osoby, ktoré sa zúčastňujú na nakladaní s komunálnymi odpadmi pochádzajúcimi z územia obce a na nakladaní aj s inými odpadmi, ak tak určuje zákon o odpadoch.

**§ 2**

**Hierarchia odpadového hospodárstva**

Na území obce je každý pôvodca komunálneho odpadu povinný uplatňovať túto hierarchiu odpadového hospodárstva:

1. predchádzanie vzniku odpadu,
2. príprava na opätovné použitie,
3. recyklácia,
4. iné zhodnocovanie,
5. zneškodňovanie.

**§ 3**

**Vymedzenie základných pojmov**

1. Pôvodca odpadu je každý, ktorého činnosťou vzniká komunálny odpad a je poplatníkom za komunálne odpady a drobné stavebné odpady podľa osobitného predpisu.1)
2. Držiteľ odpadu je pôvodca odpadu alebo osoba, ktorá má komunálny odpad v držbe.
3. Drobný stavebný odpad je odpad z bežných udržiavacích prác vykonávaných fyzickou osobou alebo pre fyzickú osobu, za ktorý sa platí miestny poplatok za komunálne odpady a drobné stavebné odpady.
4. Systém zberu je spôsob zberu a prepravy komunálneho odpadu na území obce, spôsob triedenia jednotlivých zložiek komunálneho odpadu, spôsob nakladania s drobnými stavebnými odpadmi, určenie počtu a typu zberných nádob, kontajnerov a určenie miest na ukladanie týchto odpadov za účelom ich zhodnotenia alebo zneškodnenia.
5. Zložka komunálneho odpadu je časť komunálneho odpadu, ktorú možno mechanicky oddeliť a zaradiť ako samostatný druh odpadu. Zložka komunálneho odpadu sa považuje za vytriedenú, ak neobsahuje iné zložky komunálneho odpadu alebo iné nečistoty, ktoré možno zaradiť ako samostatné druhy odpadov.
6. Zložkami komunálnych odpadov v rámci triedeného zberu zavedeného na území obce sa rozumejú:
   1. Odpady z obalov a odpady z neobalových výrobkov zberných spolu s obalmi, ako sú papier, sklo, plasty, kovy a kompozitné obaly na báze lepenky
   2. Biologicky rozložiteľný komunálny odpad:

* Kuchynský odpad z domácností
* Kuchynský a reštauračný odpad od fyzickej osoby – podnikateľa a právnickej osoby, ktorá prevádzkuje zariadenie spoločného stravovania (ďalej len „prevádzkovateľ kuchyne“)
* Odpad zo záhrad a z parkov vrátane odpadu z cintorínov, napríklad odpad z údržby zelene, ako je lístie, tráva, konáre (ďalej len odpad zo záhrad“)
  1. Jedlé oleje a tuky,
  2. Odpad z domácností s obsahom škodlivých látok, ktorý svojimi nebezpečnými vlastnosťami znižuje možnosť zhodnotenia komunálneho odpadu a ktorý svojím charakterom zapríčiňuje negatívne vplyvy pri nakladaní s ním, napríklad chemické prípravky z domácností, oleje a tuky, farby, lepidlá, rozpúšťadlá, obaly znečistené týmito zložkami,
  3. Elektroodpad z domácností, ktorým je elektroodpad, ktorý pochádza z domácností, ako napríklad spotrebná elektronika, informačné technológie a telekomunikačné zariadenia, svietidlá, svetelné zdroje, zariadenia na prehrávanie zvuku alebo obrazu, hudobné zariadenia, elektrické a elektronické náradie, hračky, zaradenia na rekreačné a športové účely, zdravotnícke pomôcky, prístroje na monitorovanie a kontrolu,
  4. Veľmi malý elektroodpad, ktorým je elektroodpad z domácností uvedený v písmene e) s vonkajším rozmerom najviac 25cm,
  5. Použité batérie a akumulátory, ktorými sú:
* Prenosné batérie a akumulátory, napríklad gombíkový článok, súprava batérií, alebo akumulátorov, ktoré sú hermeticky uzavreté, môžu sa ručne prenášať a
* Automobilové batérie a akumulátory, napríklad batérie a akumulátory používané pre štartér, osvetlenie alebo spúšťanie motora vozidla a jeho osvetlenie,
  1. Veterinárne lieky a humánne lieky nespotrebované fyzickými osobami a zdravotnícke pomôcky,
  2. Objemný odpad, ktorým je napríklad nábytok, sanitárne zariadenie, dvere, okno, podlahová krytina, koberec,
  3. Iné komunálne odpady, ako je odpad z trhovísk, odpad z čistenia ulíc,
  4. Drobný stavebný odpad, ktorým je odpad z bežných udržiavacích prác vykonávaných fyzickou osobou alebo pre fyzickú osobu, za ktorý sa platí miestny poplatok za komunálne odpady a drobné stavebné odpady.
  5. Zmesový odpad je nevytriedený komunálny odpad alebo komunálny odpad po vytriedení jednotlivých triedených zložiek komunálneho odpadu v obci.
  6. Zberná nádoba, kontajner, veľkokapacitný kontajner a odpadkový kôš umiestnený na verejnom priestranstve je typizovanou nádobou určenou na ukladanie zložiek komunálneho odpadu za účelom ich prechodného zhromaždenia do doby ich odvozu.
  7. Stanovište zbernej nádoby a kontajnera (ďalej len „stanovište) je zariadenie na nádoby na odpadky alebo miesto vyhradené na umiestnenie zbernej nádoby/kontajnera, ktoré vyhovuje hygienickým, estetickým a protipožiarnym požiadavkám a je zriadené a vybudované v súlade s osobitnými predpismi.
  8. Stále zberné miesto je stanovište zbernej nádoby/kontajnera nachádzajúce sa na verejnom priestranstve alebo v ohradenom priestranstve, ktoré je sprístupnené držiteľovi odpadu a ktoré je určené obcou na umiestnenie veľkokapacitného kontajnera pre odpad zo záhrad alebo na umiestnenie veľkokapacitného kontajnera pre drobný stavebný odpad alebo na umiestnenie veľkokapacitného kontajnera pre objemný odpad.
  9. Zberný dvor je zariadenie na zber komunálnych odpadov a drobných stavebných odpadov zriadené obcou a prevádzkované obcou.
  10. Oprávnená osoba je právnická osoba alebo fyzická osoba – podnikateľ, ktorá má s obcou uzatvorenú zmluvu podľa osobitného predpisu na vykonávanie zberu vrátane mobilného zberu a prepravy komunálnych odpadov, s výnimkou biologicky rozložiteľného kuchynského a reštauračného odpadu od prevádzkovateľa kuchyne. Oprávnenou osobou pre zber odpadov z obalov a dopadov z neobalových výrobkov je právnická osoba alebo fyzická osoba – podnikateľ, ktorá má okrem zmluvy podľa predchádzajúcej vety uzatvorenú aj zmluvu s organizáciou zodpovednosti výrobcov, s ktorou má obec uzatvorenú zmluvu na prevádzkovanie systému združeného nakladania s odpadmi z obalov a s odpadmi z neobalových výrobkov.

**§ 4**

**Spoločné ustanovenia**

1. Každý je povinný nakladať s komunálnym odpadom alebo inak s nimi zaobchádzať v súlade s týmto všeobecne záväzným nariadením a zákonom č. 79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej len „zákon o odpadoch“).
2. Za nakladanie s komunálnym odpadom a drobným stavebným odpadom, ktoré vznikli na území obce, zodpovedá obec, ak zákon o odpadoch neustanovuje inak.
3. Vykonávať na území obce zber a prepravu komunálnych odpadov, s výnimkou biologicky rozložiteľného kuchynského a reštauračného odpadu od prevádzkovateľa kuchyne, môže ten, kto má s obcou uzatvorenú zmluvu na vykonávanie tejto činnosti, to sa nevzťahuje na distribútorov vykonávajúcich spätný zber odpadových pneumatík, zber použitých prenosných batérií a akumulátorov prostredníctvom zberného miesta a na zber oddelene vyzbieraného odpadu z iných zdrojov. Ak ide o zber odpadov z obalov a odpadov z neobalových výrobkov, vykonávať ich zber na území obce môže len ten, kto má okrem zmluvy s obcou uzatvorenú aj zmluvu s organizáciou zodpovednosti výrobcov, s ktorou obec uzavrela zmluvu pre prevádzkovanie systému triedeného zberu odpadov z obalov a odpadov z neobalových výrobkov.
4. Zakazuje sa:
   1. uložiť alebo ponechať komunálny odpad na inom mieste ako na mieste na to určenom v súlade so zákonom o odpadoch a týmto VZN,
   2. ukladať do zberných nádob určených na zber zmesového komunálneho odpadu iný odpad ako zmesový komunálny odpad a do zberných nádob určených na triedený zber komunálneho odpadu zložku komunálneho odpadu, pre ktorú nie je nádoba určená,
   3. zneškodniť alebo zhodnotiť komunálny odpad inak ako v súlade so zákonom o odpadoch a týmto VZN,
   4. zneškodňovať skládkovaním vytriedený biologicky rozložiteľný kuchynský a reštauračný odpad,
   5. zneškodňovať spaľovaním biologicky rozložiteľný odpad s výnimkou prípadu, na ktorý bol vydaný súhlas podľa zákona o odpadoch,
   6. zneškodňovať spaľovaním komunálny odpad na voľnom priestranstve a vo vykurovacích zariadeniach v domácnostiach,
   7. vyberať alebo odnášať zložky komunálneho odpadu zo zberných nádob inou ako oprávnenou osobou,
   8. napĺňať zberové nádoby stavebným odpadom, a tým poškodzovať nádobu, resp. znemožniť vývoz zberovým vozidlom,
   9. poškodzovať zberné nádoby alebo ich označenie,
   10. riediť alebo zmiešavať komunálne odpady s cieľom dosiahnuť hraničné hodnoty koncentrácie škodlivých látok,
   11. vykonávať zber oddelene zbieraných zložiek komunálnych odpadov (odpady z obalov a neobalových výrobkov, elektroodpad z domácností, použité batérie a akumulátory) bez zariadenia na zber odpadov osobou, ktorá nespĺňa požiadavky podľa zákona a nemá na túto činnosť uzavretú zmluvu s obcou,
   12. znečisťovať stanovište a okolie ukladaním odpadov mimo zberných nádob/kontajnerov a odpadkových košov alebo ukladaním odpadov, pre ktoré nie je stanovište určené, napríklad objemný odpad, drobný stavebný odpad,
   13. odovzdávať komunálny odpad alebo jeho zložky iným subjektom ako oprávneným osobám a ich zamestnancom, napr. pouličným výkupcom,

**§ 5**

**Práva a povinnosti pôvodcu a držiteľa odpadu**

1. Pôvodca komunálneho odpadu v obci má právo na:
   1. poskytnutie kontajnerov/zberných nádob/vriec v množstve a druhu zodpovedajúcom zavedenému systému zberu,
   2. vykonanie náhradného odvozu oprávnenou osobou v prípade nedodržania jej povinností,
   3. informácie o systéme zberu komunálneho odpadu a harmonograme zberu odpadu, zberných miestach a zozname oprávnených osôb,
   4. zber, pravidelný odvoz a zneškodnenie zmesového komunálneho odpadu,
   5. bezplatné odovzdanie elektroodpadu z domácností a použitých prenosných batérií a akumulátorov a použitých automobilových batérií a akumulátorov do systému oddeleného zberu,
   6. odovzdanie drobného stavebného odpadu a ostatných zložiek oddelene vytriedených komunálnych odpadov na zberných dvoroch v súlade s jeho prevádzkovým poriadkom.
2. Pôvodca komunálneho odpadu v obci je povinný:
3. nakladať alebo inak s ním zaobchádzať v súlade s týmto VZN,
4. zapojiť sa do systému zberu komunálneho odpadu v obci,
5. užívať zberné nádoby zodpovedajúce systému zberu komunálneho odpadu zavedeného v obci a chrániť zberné nádoby poskytnuté pôvodcovi odpadu pred stratou a poškodzovaním,
6. ukladať zmesový komunálny odpad, oddelene zbierané zložky komunálneho odpadu a drobné stavebné odpady na účely ich zberu na miesta určené obcou a do zberných nádob zodpovedajúcich systému zberu komunálnych odpadov v obci podľa tohto všeobecne záväzného nariadenia,
7. zberné nádoby uložiť počas organizovaného zberu tak, aby boli ľahko dostupné zberovej technike, nebránili pešej a cestnej doprave,
8. platiť obci miestny poplatok za komunálny a drobný stavebný odpad vo výške a za podmienok určených vo VZN o miestnych daniach a miestnych poplatkoch za komunálne a drobné stavebné odpady.
9. Pôvodca komunálneho odpadu je povinný požiadať o pridelenie zbernej nádoby na obecnom úrade.

**§ 6**

**Povinnosti zberovej spoločnosti**

1. Zberová spoločnosť, ktorá na území obce vykonáva zber a prepravu zmesového komunálneho odpadu a vytriedených zložiek komunálneho odpadu, s výnimkou biologicky rozložiteľného kuchynského a reštauračného odpadu od prevádzkovateľa kuchyne, je povinná:
2. vyprázdňovať zberné nádoby odpadov tak, aby nedošlo k hygienickým, bezpečnostným, ekologickým a iným závadám, príp. ku škode na majetku,
3. po vyprázdnení zberné nádoby umiestniť späť na pôvodné miesto,
4. v prípade rozsypania odpadov pri vyprázdňovaní zberných nádob tieto odstrániť,
5. v prípade poškodenia zbernej nádoby pri manipulácii zabezpečiť na vlastné náklady jej opravu alebo výmenu do 7 kalendárnych dní,
6. predkladať obci výkaz o množstve odpadov, s ktorými nakladala počas uplynulého obdobia, jeho druhovej skladbe, o spôsobe nakladania s týmto odpadom, o spôsobe jeho využitia (vrátane množstva vytriedeného komunálneho odpadu), úpravy alebo zneškodňovania, prípadne o inom spôsobe nakladania s týmito odpadmi,
7. uskutočňovať v súlade s harmonogramom vývoz zberných nádob/vriec na komunálne odpady a oddelene zbierané zložky komunálneho odpadu.

**II. časť**

**Nakladanie so zmesovým komunálnym odpadom a drobnými stavebnými odpadmi, spôsob zberu objemného odpadu**

**§ 7**

**Všeobecné ustanovenia**

1. Obec zodpovedá za nakladanie so:
   1. zmesovým odpadom a oddelene vyzbieraným odpadom z domácností,
   2. zmesovým odpadom z iných zdrojov,
   3. drobným stavebným odpadom.
2. Komunálny odpad z domácností vrátane oddelene zbieraných zložiek komunálneho odpadu z domácností sa podľa Katalógu odpadov zaraďuje do skupiny 20. Zmesový odpad a oddelene vyzbieraný odpad z iných zdrojov, ak je taký odpad svojím charakterom a zložením podobný odpadu z domácností, sa podľa Katalógu odpadov zaraďuje do skupiny 20.
3. Na území obce sa zavádza zber zmesového komunálneho odpadu pre:
   1. fyzické osoby – občanov, ktorí majú v obci trvalý pobyt alebo prechodný pobyt, alebo ktoré sú na území obce oprávnení užívať alebo užívajú nehnuteľnosť,
   2. fyzické osoby oprávnené na podnikanie a právnické osoby, ktoré majú sídlo alebo prevádzku na území obce.

**§ 8**

**Systém zberu a prepravy zmesových komunálnych odpadov**

1. V obci je zavedený nevážený množstvový zber komunálneho odpadu pre všetky nehnuteľnosti.
2. Zber, prepravu a zneškodňovanie zmesového komunálneho odpadu uskutočňuje podľa harmonogramu zvozu zberová spoločnosť, ktorá má s obcou uzatvorenú zmluvu na vykonávanie tejto činnosti (ďalej len „oprávnená osoba“).
3. V obci sú pre jednotlivých pôvodcov odpadov zavedené tieto druhy nádob:
   1. v rodinných domoch zberná nádoba v objeme 120 l, s frekvenciou vývozu nádoby dvojtýždenne (1x/14 dní).
   2. Poplatok je určený v §23 tohto VZN.
   3. na žiadosť bude vydaný každý ďalší kus zbernej nádoby za poplatok uvedený v §23 tohto VZN.
   4. podnikateľské subjekty v objeme 120 l, s frekvenciou vývozu nádoby dvojtýždenne (1x/14 dní). – nádoba je určená pre jednu, prípadne viac prevádzok po vzájomnej dohode.
   5. na žiadosť podnikateľského subjektu vydaný každý ďalší kus zbernej nádoby je možný za poplatok uvedený v §23 tohto VZN.
4. Náklady na zbernú nádobu na zmesový komunálny odpad znáša pôvodca odpadu prostredníctvom miestneho poplatku.
5. Po uhradení poplatku obdrží platiteľ na obecnom úrade nálepku na aktuálny rok, ktorou si označí zberovú nádobu pre potreby zberovej spoločnosti, ktorá na základe nálepky vyprázdni zberovú nádobu.
6. Zberné nádoby na zmesový komunálny odpad zabezpečuje obec, pri znehodnotení nádoby alebo strate je jej užívateľ povinný nahlásiť túto zmenu na obecnom úrade.
7. Do zberných nádob na zmesový komunálny odpad je možné ukladať iba zmesové komunálne odpady, ktoré sa nedajú ďalej triediť. Do týchto nádob je zakázané ukladať akékoľvek stavebné odpady a podobné odpady (napr. zemina, kamene), zložky triedeného systému zberu, nebezpečné odpady alebo biologicky rozložiteľný odpad.
8. Ak obec kontrolou u pôvodcu alebo držiteľa komunálneho odpadu zistí, že vzhľadom na množstvo ním vyprodukovaného odpadu počet zberných nádob nestačí, môže mu nariadiť umiestnenie ďalšej zbernej nádoby.

**§ 9**

**Systém zberu drobného stavebného odpadu**

1. Obec Macov zavádza množstvový zber drobného stavebného odpadu.
2. Pôvodcom odpadu, ak ide o odpady vznikajúce pri servisných, čistiacich alebo udržiavacích prácach, stavebných prácach a demolačných prácach vykonávaných pre fyzickú osobu je ten, kto uvedené práce vykonáva. Pôvodca odpadu zodpovedá za nakladanie s týmito odpadmi.
3. Pôvodca drobného stavebného odpadu platí miestny poplatok vo výške, ktorá je priamo úmerná množstvu týchto odpadov vyprodukovaných pôvodcom odpadu za daný čas.
4. Miestny poplatok za jednu tonu drobného stavebného odpadu je určený všeobecne záväzným nariadením o miestnom poplatku za komunálne odpady a drobné stavebné odpady na príslušný kalendárny rok.
5. Občan (fyzická osoba – nepodnikateľ) môže odovzdať v zbernom dvore drobný stavebný odpad po predložení občianskeho preukazu, z ktorého je zrejmá príslušnosť ku konkrétnej domácnosti na území obce.

**§ 10**

**Umiestnenie nádob na zmesový komunálny odpad**

1. Za účelom odvozu odpadu je pôvodca odpadu, ktorý je vlastníkom (správcom, resp. nájomcom) nehnuteľnosti, povinný zriadiť vyhradené miesto pre zberné nádoby/vrecia a zabezpečiť, aby:
   1. k vyhradenému miestu bol zabezpečený bezpečný prístup a dostatočný priestor na vhodnú manipuláciu s nádobami,
   2. nebol narušený vzhľad okolia a hygiena prostredia,
   3. nádoby boli umiestnené na spevnenom podklade,
2. Pôvodca komunálneho odpadu v rodinných domoch umiestni zbernú nádobu prednostne na vlastnom pozemku.
3. V prípadoch, ak nastanú okolnosti, ktoré znemožňujú prístup a vyprázdnenie nádob na odpad, je majiteľ (správca, resp. nájomca) nehnuteľnosti povinný postarať sa o ich premiestnenie a následne po ich vyprázdnení uloženie na vyhradené miesto.
4. Užívatelia zberných nádob sú povinní udržiavať v ich okolí poriadok a čistotu. Na miestach hromadného umiestnenia zberných nádob je zakázané ich premiestňovanie.

**III. časť**

**Triedený zber zložiek komunálneho odpadu**

**§ 11**

**Všeobecné ustanovenia**

1. Pôvodcovia a držitelia komunálneho odpadu sú povinní do určených zberných nádob/zberných vriec zbierať oddelene odpad vytriedený na jednotlivé zložky.
2. Pri zavedenom systéme triedeného zberu je pôvodca komunálneho odpadu povinný rešpektovať pravidlá triedeného zberu a zaraďovať odpad podľa farby zbernej nádoby.
3. Na území obce Macov je povinne zavedený triedený zber komunálneho odpadu pre nasledovné zložky (papier, sklo, plasty, kovy a kompozitné obaly na báze lepenky, biologický rozložiteľný odpad-jedlé oleje, zelený a kuchynský odpad z domácností, stavebný odpad, objemný odpad ) . Každá zberná nádoba/kontajner je označená štítkom s údajmi o tom, pre ktorý odpad z obalov a odpad z neobalových výrobkov je určená. V súlade s textom na štítku sa do farebne rozlíšených zberných nádob/kontajnerov ukladajú tieto odpady:
   1. Do zbernej nádoby / kontajnera modrej farby: čistý papier, ako sú noviny, časopisy, katalógy, reklamné letáky, zošity, knihy, kancelársky papier, aj skartovaný, poskladané obaly z tvrdého kartónu alebo vlnitej lepenky.
   2. Do zberného kontajnera zelenej farby: biele a farebné čisté sklo rôznej veľkosti (poháre, fľaše a pod.), sklenené črepy
   3. Do zberného kontajnera / vreca žltej farby, ktorá je určená na zber plastov: stlačené PET fľaše nezničiteľné chemikáliami a olejmi, fólie, tégliky, iné stlačené plastové obaly, plastové obaly z mlieka a iných nápojov, prepravky fliaš, obaly od sladkostí, tégliky od jogurtov a rôzne plastové nádobky, hračky, penový polystyrén, poháriky z automatov a iné plastové nádobky
   4. Do zberného kontajnera červenej farby, ktorá je určená na zber kovov: patria sem kovové vrchnáky z fliaš, pohárov, kovové súčiastky, drôty, a káble (bez bužírky), starý riad, kovový šrot, oceľ, farebné kovy, hliník, hliníkový obal, kovová rúrka, konzervy, oceľové plechovky, kovové obaly z potravín zbavené obsahu, plechovky z nápojov.
   5. Do zberného kontajnera oranžovej farby, ktorá je určená na zber viacvrstvových kombinovaných materiálov na báze lepenky: patria sem viacvrstvové obaly od mlieka, smotany a iných mliečnych výrobkov, ovocných štiav džúsov, vína, kozmetiky.
4. Na území obce Macov sa dobrovoľne zavádza zber textilu a šatstva do zberného kontajnera na to určeného.
5. Na území obce sa povinne zavádza bezplatný zber nasledujúcich odpadov:

a) elektroodpady – obecný zberný dvor

b) batérie a akumulátory – obecný zberný dvor

c) opotrebované pneumatiky - pneuservis

d) lieky nespotrebované fyzickými osobami - lekáreň

1. Na zber zložiek triedeného zberu komunálneho odpadu sa v obci pre jednotlivé domácnosti využívajú nasledovné spôsoby:
2. vrecový zber: je určený pre rodinné domy, využíva sa na zber plastov, viacvrstvové kombinované materiály (VKM) a kovy;
3. kontajnerový zber: je určený pre rodinné domy na zber papiera,
4. odovzdanie do zberného dvora: fyzická osoba, ktorá je poplatníkom v obci, môže bezplatne odovzdať na zbernom dvore oddelene zbierané zložky komunálneho odpadu;
5. veľkoobjemový kontajner: je určený na zber objemných odpadov a DSO.
6. Zberné nádoby na zber zložiek triedeného zberu komunálneho odpadu sú umiestnené tak, aby zohľadnili vhodné donáškové a prepravné vzdialenosti.
7. Triedený zber komunálnych odpadov sa uskutočňuje podľa harmonogramu zvozu. Harmonogram zvozu je zverejnený na webovom sídle obce a na inom mieste v obci obvyklom.
8. Náklady na triedený zber odpadu z vyhradených výrobkov a odpadu z obalov a neobalových výrobkov znáša organizácia zodpovednosti výrobcov, s ktorou má obec uzatvorenú zmluvu. Tieto náklady sa nezapočítavajú do miestneho poplatku za komunálne odpady. Riadne triedenie týchto zložiek bude mať za následok zníženie výdavkov obce na zmesový komunálny odpad.

**§ 12**

**Systém zberu objemného odpadu**

1. Objemný odpad je komunálny odpad, ktorý svojou veľkosťou nevojde do bežne používanej nádoby na zmesový komunálny odpad. Sú to napríklad nábytky, staré okná, dvere, nádoby, plechové rúry, podlahové krytiny, guma, molitan a pod.
2. Obec zabezpečuje min. 2 krát ročne zber a odvoz objemného odpadu veľkoobjemovými kontajnermi umiestnených na zbernom dvore.

**§ 13**

**Zber odpadových pneumatík**

1. Konečný používateľ pneumatiky je povinný pneumatiku po tom, ako sa stala odpadovou pneumatikou, odovzdať distribútorovi pneumatík.
2. Spätný zber odpadových pneumatík je bezplatný zber odpadovej pneumatiky distribútorom pneumatík od jej držiteľa bez podmienky viazania na kúpu novej pneumatiky alebo iného tovaru.

**IV. časť**

**Nakladanie s biologicky rozložiteľným komunálnym odpadom**

**§ 14**

**Všeobecné ustanovenia**

1. Na území obce je zavedený a vykonávaný spoločný zber biologicky rozložiteľného odpadu zo záhrad a biologicky rozložiteľného kuchynského odpadu.
2. Obec Macov určuje na zber biologicky rozložiteľný odpad zo záhrad, parku a cintorínu veľkokapacitné kontajnery umiestnené na zbernom dvore, zberné nádoby na cintoríne alebo ukladanie odpadu zo zelene na vlastnom pozemku do kompostovacích zásobníkov. Do BIO odpadov zo záhrad, parku a cintorínu patria: kvety, tráva, lístie, drevený odpad zo strihania a orezávania krovín a stromov, vypletá burina, pozberové zvyšky z pestovania, zhnité ovocie a zelenina, piliny, drevná štiepka, hobliny, drevený popol.
3. Obec Macov zavádza a zabezpečuje pre svojich obyvateľov vykonávanie triedeného zberu pre BIO rozložiteľného kuchynského odpadu v označených zberných nádobách umiestnených na zbernom dvore a v obci. Do BIO kuchynských odpadov patria: šupy z čistenia zeleniny a ovocia, kávové a čajové zvyšky, vaječné škrupiny, starý chlieb, zvyšky jedla, škrupinky z orecha, trus malých zvierat, potraviny po záručnej dobe alebo inak znehodnotené nespracované zostatky surovín, neskonzumované zostatky pokrmov a potravín rastlinného ale i živočíšneho pôvodu.
4. Obec Macov určuje na zber jedlých olejov a tukov nádoby a je možné ich odovzdať v uzatvárateľných PET fľašiach. Odovzdávanie je možné na zbernom dvore a pri obecnom úrade v žltých nádobách. Do jedlých olejov a tukov patria: oleje a tuky z prípravy jedál, zvyšky nespotrebovaných olejov prepálené oleje, zvyšky margarínov, masla a tuku.
5. Zakazuje sa zbaviť sa jedlých olejov a tukov z domácností vypúšťaním do kanalizácie, zmiešavať s komunálnym odpadom a ukladaním na verejné priestranstvá.
6. Zber biologicky rozložiteľného odpadu zo záhrad a biologicky rozložiteľného kuchynského odpadu sa uskutočňuje 1x týždenne počas celého kalendárneho roka.
7. O dni spoločného zberu a prepravy biologicky rozložiteľného odpadu zo záhrad a biologicky rozložiteľného kuchynského odpadu obec informuje držiteľov odpadu v obci obvyklým spôsobom (na úradných informačných tabuliach a na internetovej stránke obce).
8. Náklady na nakladanie s biologicky rozložiteľným odpadom zo záhrad a biologicky rozložiteľným kuchynským odpadom sú súčasťou miestneho poplatku za komunálne odpady a drobné stavebné odpady.

**V. časť**

**Nakladanie textilom a šatstvom**

**§ 15**

**Všeobecné ustanovenia**

1. Triedený zber textilu a šatstva sa vykonáva prostredníctvom špeciálnych zberných kontajnerov.
2. Obec určuje na triedený zber textilu a šatstva kovové kontajnery. Do textilu a šatstva patria: čisté a suché šatstvo a textil (všetky druhy odevov, prikrývky, deky, posteľná bielizeň), topánky, doplnky k oblečeniu (čiapky, šále), prípadne iné druhy šatstva a textilu.

**VI. časť**

**Nakladanie s elektroodpadmi z domácností**

**§ 16**

**Všeobecné ustanovenia**

* + - 1. Zabezpečenie zberu elektroodpadov z domácností nie je zahrnuté do miestneho poplatku za zmesový komunálny odpad. Náklady na zber, prepravu a zhodnocovanie elektroodpadov znáša výrobca, resp. Organizácia zodpovednosti výrobcov.
      2. Počas celého roka je elektroodpad od fyzických osôb možné ukladať na zberný dvor.
      3. Elektroodpady je možné odovzdať aj v rámci režimu spätného odberu, kde distribútor elektrozariadení je povinný bezplatne uskutočňovať spätný odbor, t.j. odobratie elektroodpadu z domácností od jeho držiteľa:
* Pri predaji nového elektrozariadenia na výmennom základe kus za kus, bez požadovania poplatku alebo inej služby, ak odovzdávaný elektroodpad pochádza z elektrozariadenia rovnakej kategórie a je rovnakého funkčného určenia ako predávané elektrozariadenie.
* V prípade veľmi malého elektroodpadu do 25cm a elektroodpadu zo svetelných zdrojov bezplatne a bez povinnosti zakúpiť si elektrozariadenie, vykonávané v maloobchodnej predajni, ktorej predajná plocha vyhradená elektrozariadeniam je aspoň 400 m2, alebo v jej bezprostrednej blízkosti.

4. Elektroodpady je možné odovzdať aj v zbernom mieste elektroodpadu. Zberné miesto je miesto určené na základe zmluvy s výrobcom elektrozariadení alebo organizáciou zodpovednosti výrobcov zastupujúcou výrobcov elektrozariadení, zriadené na dostupnom mieste, v blízkosti konečného používateľa, kde môže konečný používateľ bezplatne odovzdať veľmi malý elektroodpad do 25cm alebo elektroodpad zo svetelných zdrojov, do nádoby určenej na tento účel.

5. Do elektroodpadu patria: žiarovky, žiarivky, svietidlá, televízory, rádiá, počítačová, kancelárska a telekomunikačná technika, mobily, videá, diskmany, digitálne hodinky, variče, ohrievače, kávovary, práčky, chladničky, elektromotory, ručné elektrické náradie, mobilné klimatizačné zariadenia atď.

**VII. časť**

**Nakladanie s použitými prenosnými batériami a akumulátormi a automobilovými batériami a akumulátormi**

**§ 17**

**Všeobecné ustanovenia**

1. Zabezpečenie zberu batérií a akumulátorov z domácností nie je zahrnuté do miestneho poplatku za zmesový komunálny odpad. Náklady na zber, prepravu a zhodnocovanie batérií a akumulátorov znáša výrobca, Tretia osoba, resp. Organizácia zodpovednosti výrobcov.
2. Počas celého roka je batérií a akumulátorov od fyzických osôb možné ukladať na zberný dvor.
3. Prenosné a automobilové batéria a akumulátory je možné odovzdať aj v rámci spätného zberu batérií a akumulátorov. Spätný zber použitých batérií a akumulátorov je bezplatný zber použitých prenosných batérií a akumulátorov od ich držiteľa a použitých automobilových batérií z motorových vozidiel nevyužívaných na komerčné účely vo vlastníctve fyzickej osoby, ktorý vykonáva distribútor týchto batérií a akumulátorov bez viazania tohto zberu na kúpu novej batérie alebo akumulátora alebo iného tovaru.
4. Prenosné batérie a akumulátory je možné odovzdať aj na zbernom mieste batérií a akumulátorov. Zberné miesto použitých prenosných batérií a akumulátorov je miesto určené na základe zmluvy s výrobcom batérií a akumulátorov, treťou osobou alebo organizáciou zodpovednosti výrobcov pre batérie a akumulátory, zriadené na dostupnom mieste, v blízkosti konečného používateľa, kde môže konečný používateľ bezplatne odovzdať použité prenosné batérie a akumulátory do nádoby urečenej na tento účel, zberným miestom nie je miesto, kde sa vykonáva spätný zber.
5. Do použitých batérií a akumulátorov patria: prenosné (gombíkové, tužkové, atď) a automobilové batérie a akumulátory.

**VIII. časť**

**Nakladanie s veterinárnymi liekmi a humánnymi liekmi nespotrebovanými fyzickými osobami a zdravotníckych pomôcok**

**§ 18**

**Všeobecné ustanovenia**

1. Nespotrebované lieky a zdravotnícke pomôcky nepatria do zmesového komunálneho odpadu a ani do vôd odvádzaných v rámci obecnej kanalizácie. Je potrebné ich odovzdávať do verejných lekární.
2. Verejné lekárne sú povinné zhromažďovať humánne a veterinárne lieky nespotrebované fyzickými osobami a zdravotnícke pomôcky a odovzdávať ich Štátnemu ústavu na kontrolu liečiv.

**IX. časť**

**Prevádzkovanie zberného dvora**

**§ 19**

Zberný dvor je miesto, na ktorom môžu poplatníci obce odovzdať drobný stavebný odpad, objemný odpad, odpady, ktorých zber na zbernom dvore umožňuje zákon o odpadoch a oddelene zbierané zložky komunálneho odpadu z domácností v rozsahu triedeného zberu podľa tohto VZN.

1. Zberný dvor prevádzkuje obec Macov a je umiestnený vedľa cintorína obce. Zberný dvor má určené prevádzkové hodiny a je vedený zodpovednou osobou.
2. Prevádzkový čas zberného dvora je nasledovný:

Streda: 16.00 h – 18.00 h

Sobota: 13.00 h - 16.00 h

V zimnej sezóne môže byť prevádzkový čas zberného dvora obmedzený, o čom obec informuje držiteľov odpadu v obci obvyklým spôsobom (na úradných informačných tabuliach a na internetovej stránke obce).

1. Držiteľ komunálnych odpadov, ktorý je fyzickou osobou, môže na zbernom dvore bezplatne odovzdávať:
2. objemný odpad,
3. biologicky rozložiteľný odpad zo záhrad,
4. jedlé tuky a oleje,
5. kovy, najmä železný šrot,
6. papier a lepenku,
7. plasty vrátane polystyrénu,
8. sklo,
9. ostatný komunálny odpad v rozsahu rozhodnutia o súhlase na prevádzkovanie
10. Fyzická osoba môže na zbernom dvore za poplatok odovzdať nasledujúce oddelene zbierané zložky komunálneho odpadu: drobné stavebné odpady. Poplatok je určený v časti XIII. - Sadzba poplatku. Pre zber drobného stavebného odpadu na zbernom dvore sa zavádzajú nasledovné jednotky:

- 1 žetón = odpad v objeme zodpovedajúcemu bežnému fúriku do 50kg

- 2 žetóny = odpad v objeme zodpovedajúcemu bežnému ručnému vozíku do 100kg

- 4 žetóny = odpad v objeme zodpovedajúcemu menšiemu prívesnému vozíku 200kg

- 8 žetónov = odpad v objeme zodpovedajúcemu veľkému prívesnému vozíku 400kg

Väčšie množstvo odpadu (kontajner, nákladné auto, traktorová vlečka a pod.) je každý občan povinný odovzdať na vlastné náklady na skládke nie nebezpečného odpadu!

1. Na zberný dvor obce nepatrí odpad vznikajúci pri výkone činností, tvoriaci predmet podnikania alebo činnosti právnickej osoby alebo fyzickej osoby – podnikateľa, ak sa právnická osoba alebo fyzická osoba – podnikateľ – nedohodla s obcou na odovzdávaní odpadu za úhradu.
2. Pri odovzdávaní odpadu na zbernom dvore je pôvodca odovzdávajúci odpad povinný preukázať sa dokladom totožnosti alebo iným dokladom preukazujúcim miesto vzniku odpadu.
3. Pôvodcovia odpadu sú pri odovzdávaní odpadu povinní riadiť sa pokynmi obsluhy zberného dvora.
4. Na zbernom dvore je vyčlenený priestor pre odovzdanie komunálnych odpadov vhodných na prípravu odpadu na opätovné použitie. Komunálny odpad vhodný na prípravu na opätovné použitie môže prevádzkovateľ zberného dvora čistením, úpravou alebo bez akéhokoľvek iného predbežného spracovania pripraviť na ďalšie použitie.

**X. časť**

**Spôsob nahlasovania nezákonne umiestneného odpadu**

**§ 20**

1. Oznámiť nezákonné umiestnenie odpadu na nehnuteľnosti, ktorá sa nachádza v územnom obvode obce, môže akákoľvek fyzická osoba alebo právnická osoba. Adresa na nahlasovanie nezákonne umiestneného odpadu v obci:

Obecný úrad Macov, 930 32 Macov 42, [*ocumacov@gmail.com*](mailto:ocumacov@gmail.com)*, tel.č. 031/5598108*

1. Oznámenie nezákonného umiestnenia odpadu podľa odseku 1 musí obsahovať špecifikáciu nehnuteľnosti (lokality), na ktorej sa nezákonne umiestnený odpad nachádza, napríklad GPS súradnice, ulicu s popisným číslom nehnuteľnosti, prípadne fotografiu mapy lokality a druh odpadu, napríklad stavebný odpad, drobný stavebný odpad, plasty, objemný odpad.

**XI. časť**

**Priestupky**

**§ 21**

1. Na porušenie zákazov a povinností uvedených v § 4 a § 5 tohto VZN sa hľadí ako na priestupky v zmysle zákona o odpadoch a zákona č. 372/1990 Zb. o priestupkoch v znení neskorších predpisov (ďalej len „zákon o priestupkoch“).
2. Za porušenie ustanovení tohto VZN možno v blokovom konaní uložiť pokutu do výšky 33 eur 4).
3. Obec môže uložiť právnickej osobe alebo fyzickej osobe oprávnenej na podnikanie pokutu do výšky 6 638 eur, ak poruší povinnosti vyplývajúce z tohto VZN 5) a toto porušenie nie je správnym deliktom podľa zákona o odpadoch.
4. Na priestupky a ich prejednávanie sa subsidiárne vzťahujú všeobecné právne predpisy, a to § 115 a § 117 zákona o odpadoch a zákon o priestupkoch.

**XII. časť**

**Kontrola dodržiavania VZN**

**§ 22**

1. Kontrolnú činnosť nad dodržiavaním tohto VZN sú oprávnení vykonávať:
   1. komisia životného prostredia a verejného poriadku.
   2. poslanci obecného zastupiteľstva,
   3. poverení zamestnanci obce,
   4. príslušníci obecnej polície.

**XIII. časť**

**Sadzba poplatku**

**§ 23**

1. Správca dane určuje sadzbu poplatku za komunálne odpady a drobné stavebné odpady na obdobie jedného kalendárneho roka:

Obec Macov stanovuje podľa § 78 ods. 1 písm. B) zákona č. 582/2004 Z.z. pre všetky druhy nehnuteľnosti sadzbu za rok vo výške 0,029 Eur za 1 liter komunálneho odpadu, na ktoré sa vzťahuje sadzba pre nevážený množstvový zber.

Poplatok je určený ako súčin sadzby poplatku, frekvencie odvozov a objemu zbernej nádoby, ktorú poplatník užíva v súlade so zavedeným systémom zberu komunálnych odpadov:

* 0,029 Eur x 120 l x 26 odvozov, činí 90,48 Eur

V obci je zavedený nevážený množstvový zber komunálneho odpadu pre všetky nehnuteľnosti.

Frekvencia odvozov v obci je 26 x za rok, t.j. dvojtýždenne, pri užívaní zberných nádob o objeme 120 litrov.

2. Obec Macov všeobecne záväzným nariadením ustanovuje platenie za zber, odvoz a uloženie ZKO poplatníkov, ktorými sú:

a) Fyzická osoba, ktorá má v obci trvalý pobyt alebo prechodný pobyt alebo ktorá je na území obce oprávnená užívať alebo užíva byt, nebytový priestor, pozemnú stavbu alebo jej časť, alebo objekt, ktorý nie je stavbou, alebo záhradu, vinicu, ovocný sad, trvalý trávny porast na iný účel ako na podnikanie, pozemok v zastavanom území obce okrem lesného pozemku a pozemku, ktorý je evidovaný v katastri nehnuteľnosti ako vodná plocha (ďalej len „nehnuteľnosť“),

b) Právnická osoba, ktorá je oprávnená užívať alebo užíva nehnuteľnosť nachádzajúcu sa na území obce na iný účel ako na podnikanie,

c) Podnikateľ, ktorý je oprávnený užívať alebo užíva nehnuteľnosť nachádzajúcu sa na území obce na účel podnikania.

Počet zberných nádob pre domácnosť je stanovená nasledovne:

Jedna domácnosť v počte 1 ks nádoby na odpad 120 l je za poplatok 90,48 Eur.

Na žiadosť občana za každý ďalší vydaný kus zbernej nádoby 120 l je poplatok 90,48 Eur.

Podnikatelia:

* 1. 1 ks nádoba na odpad 120 l je za poplatok 90,48 Eur
  2. Na žiadosť podnikateľa za každý ďalší vydaný kus zbernej nádoby 120 l v sume 90,48 Eur

3. Obec Macov poskytuje úľavu zo základného poplatku:

* 1. Dôchodcom alebo držiteľom ZŤP vo výške 50% z ročného poplatku, ktorí spolu nežijú v domácnosti s osobou v produktívnom veku, t.j. ekonomicky aktívnom.
  2. Vo výške 100% z ročného poplatku v prípade, že sa v obci nezdržiava viac ako 90 dní v zdaňovacom období po doložení dokladu, preukazujúceho nárok na uplatnenie odpustenia poplatku:
* potvrdenie nápravno-výchovného zariadenia o výkone väzby alebo trestu poplatníka
* potvrdenie zariadenia poskytujúceho služby zdravotnej starostlivosti pobytovou formou o umiestnení poplatníka
* potvrdenie zariadenia poskytujúceho sociálne služby pobytovou formou o umiestnení poplatníka
* potvrdenie zamestnávateľa, v ktorom zamestnávateľ potvrdí, že poplatník v zdaňovacom období vykonáva prácu mimo územia obce Macov s potvrdením o ubytovaní mimo obce a dokladom o zaplatení miestnych daní
* potvrdenie zamestnávateľa, v ktorom zamestnávateľ potvrdí, že poplatník v zdaňovacom období vykonáva prácu v zahraničí (so súhlasom správcu môže byť aj pracovná zmluva uzatvorená v aktuálnom zdaňovacom období) alebo
* potvrdenie o činnosti alebo práci vykonávanej na základe živnostenského oprávnenia v zahraničí vrátane dokladu o ubytovaní v zahraničí a potvrdenia, že tam platí miestne dane alebo
* potvrdenie agentúry, ktorá sprostredkovala prácu v zahraničí alebo
* potvrdenie vecne príslušného úradu o pobyte poplatníka na území iného štátu.

Potvrdenia z iných obcí nebudú akceptované ako relevantné doklady na odpustenie poplatku.

4. Po uhradení poplatku obdrží platiteľ na obecnom úrade nálepku na aktuálny rok, ktorou si označí zberovú nádobu pre potreby zberovej spoločnosti, ktorá na základe nálepky vyprázdni zberovú nádobu.

5. Poplatok pre zber drobného stavebného odpadu na zbernom dvore je uhrádzaný podľa množstva odpadu (§19 ods. 5 tohto VZN) vo forme žetónov. Poplatok za jeden žetón je dve Eurá a žetóny je možné zakúpiť počas stránkových dní na obecnom úrade alebo na zbernom dvore počas otváracích hodín.

**XIV. časť**

**Záverečné ustanovenia**

**§ 24**

1. Ďalšie povinnosti fyzických osôb, právnických osôb a fyzických osôb – podnikateľov, neupravené týmto všeobecne záväzným nariadením, sa riadia ustanoveniami zákona o odpadoch, ako aj iných zákonov v oblasti odpadového hospodárstva.
2. Nadobudnutím účinnosti tohto VZN č. 5/2023 sa ruší a nahrádza Všeobecne záväzné nariadenie č.1/2022 o nakladaní s komunálnymi odpadmi a drobnými stavebnými odpadmi na území obce.
3. Podrobnosti určovania miestneho poplatku za komunálne odpady a drobné stavebné odpady sú upravené vo VZN o miestnych daniach a miestnom poplatku za komunálne odpady a drobné stavebné odpady na území obce.
4. Toto VZN č. 5/2023 schválilo mestské zastupiteľstvo na svojom zasadnutí dňa … … 2023 uznesením č. ……/2023 a nadobúda účinnosť dňa … … 2023.
5. Návrh VZN č. 5/2023 bol zverejnený na úradnej tabuli obce Macov od 10.11.2023.
6. VZN č. 5/2023 nadobúda účinnosť 15-tym dňom od jeho vyvesenia na úradnej tabuli obce, teda dňa ...........
7. Úplné znenie VZN č. 5/2023 bude prístupné na obecnom úrade v Macove a na internetovej stránke obce <https://ocu-macov.sk/index.php/sk/samosprava/vzn>

………………………

Mgr. Ľubomír Baka

Poznámky pod čiarou:

1. § 77 ods. 2 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady
2. Údaj vychádza z materiálu „Spravodlivé odpady“ spracovaného Inštitútom environmentálnej politiky MŽP SR v roku 2019, dostupné online: https:// www.minzp.sk/files/iep/spravodlive-odpady.pdf
3. Odporúčanie na základe Metodickej príručky vydanej MŽP SR, dostupné online: https://www.minzp.sk/files/sekcia-enviromentalneho-hodnotenia-riadenia/odpady-a-obaly/registre-a-zoznamy/usmernenie-obce.pdf
4. § 13 ods. 1 a § 46 zákona o priestupkoch
5. § 27b ods. 1 písm. a) a ods. 2 zákona č. 369/1990 Zb. o obecnom zriadení